15.3.2023
FI
Euroopan unionin virallinen lehti
C 96/33
Toisen maailmansodan jälkeen luumujen yksityinen jalostus kiellettiin.
Fordonissa (nykyisin Bydgoszczin piirikunta) sijaitsevasta tehtaasta tuli luumujen suurin vastaanottaja, ja sen päätuote oli luumuhillo.
Hedelmänviljelystä tuli Veikselin alajuoksun laakson asukkaille tärkeä elinkeino paitsi suotuisan mikroilmaston ansiosta myös siksi, että luumuilla oli kysyntää sekä Fordonin jalostuslaitoksessa että alueen ravintoloissa.
Lisäksi myös Veikselin kauppareitti oli lähellä.
Kuparikattilat (puolaksi kocioł kuprowy, latinan sanasta cuprum, kupari), hillon sekoittamisessa käytetyt välineet (puolaksi bocian) ja tulisijat ovat erottamaton osa alueen kylien esineistöä.
Luumuhillon valmistuksesta Veikselin alajuoksun laaksossa on tehty tohtorinväitöskirja otsikolla ”Stirring the pot in Poland: traditional plum jam, regional identity, and rural development in the Lower Vistula Valley” (Cornell University).
Tutkimustulosten mukaan Veikselin alajuoksun laaksossa sijaitsevien kuntien asukkaat viljelevät innokkaasti perinteisiä kasvilajikkeita, mikä tukee luonnon monimuotoisuuden säilymistä ja maantieteellisen alueen vuosisataisen erityisluonteen suojelua.
Lisäksi Bydgoszczissa sijaitsevassa Kazimierz Wielki -yliopistossa suoritetut ruokaperineitä ja matkailun kehittämistä koskevat tutkimukset ovat osoittaneet, että hedelmätarhojen tuotteista valmistettava Powidła śliwkowe z Doliny Dolnej Wisły on Veikselin alajuoksun laaksossa tärkeä tuotemerkki.
Powidła śliwkowe z Doliny Dolnej Wisłyn tuotanto on edelleen tärkeää paikallisyhteisölle.
Tästä kertoo muun muassa se, että tuote on näkyvästi esillä messuilla ja luumuhillon valmistusta esitellään monissa eri tilaisuuksissa, joissa sitä saa myös maistaa ja ostaa.
Näihin kuuluu muun muassa erittäin suosittu luumufestivaali Święto Śliwki, jota on järjestetty Strzelce Dolnessa vuodesta 2001.
Jo muutaman vuoden kuluttua festivaali alkoi houkutella kymmeniä tuhansia kävijöitä eri puolilta Puolaa.
Święto Śliwki on kehittynyt kaksipäiväiseksi tapahtumaksi, ja lehdistössä Veikselin alajuoksun laaksoa on alettu kutsua ”Puolan luumupääkaupungiksi”.
Paikallinen televisioasema TVP Bydgoszcz ja valtion radioyhtiön Polskie Radion paikalliskanava PIK ovat mainostaneet tapahtumaa maksutta 20 vuoden ajan.
Tapahtuma mainitaan Kujawsko-Pomorskien voivodikunnan aluehallituksen laatimassa matkailijoille suunnatussa tiedotusmateriaalissa Powidła śliwkowe z Doliny Dolnej Wisły -hillon yhteydessä.
Powidła śliwkowe z Doliny Dolnej Wisły -hillon tunnettuudesta ovat osoituksena lukuisat paikallisessa ja valtakunnallisessa lehdistössä julkaistut artikkelit, alueen perinteitä kuvaavissa kirjoissa olevat viittaukset ja eri kilpailuissa voitetut palkinnot.
Puolan alueellisten ja paikallisten tuotteiden kamarin julkaisujen mukaan Powidła śliwkowe z Doliny Dolnej Wisły on arvostettu paikallinen tuotemerkki.
Powidła śliwkowe z Doliny Dolnej Wisły on voittanut kaksi kertaa ensimmäisen palkinnon Puolan ruokaperinnekilpailussa (Nasze Kulinarne Dziedzictwo).
Powidła śliwkowe z Doliny Dolnej Wisły -luumuhillon valmistus on mainittu vuosikymmenten ajan Veikselin alajuoksun laakson perinteisenä menetelmänä sekä Natura 2000 -materiaaleissa että kansallisen ympäristönsuojeluja vesihuoltorahaston tuottamissa materiaaleissa.
Toruńin kansatieteellinen museo on kerännyt tuotteeseen liittyvän kulttuuriperinnön säilyttämiseksi historiallista aineistoa, joka liittyy luumuhilloon ja luumujen viljelyyn Veikselin alajuoksun laaksossa.
Aineisto on julkaistu vuonna 2020 CD-levyllä ”Smażenie powideł metodą tradycyjną” (perinteinen luumuhillon valmistus) osana aineettoman kulttuuriperinnön suojelua.
Kyseessä on koulutushanke, johon osallistuu sekä kansatieteilijöitä että Powidła śliwkowe z Doliny Dolnej Wisłyn -hillon tuottajia, jotka haluavat tavoittaa mahdollisimman laajalti sekä paikallisia asukkaita että kouluja, joissa hanketta esitellään oppituntien aikana, jotta luumuhillon valmistusperinne säilyisi elävänä.
Eritelmän julkaisutiedot https://www.gov.pl/web/rolnictwo/wnioski-przekazane-komisji-europejskiej